আবেশ দাশগুপ্তের অকালমৃত্যু নিয়ে নানা কথাবার্তা শোনা যাচ্ছে। সেই সম্পর্কিত একটি ফেসবুক পোস্টের কিছু অংশ এখানে তুলে দেওয়া গেল। একটু পুরনো চালের বাংলা। ‘লেখাপড়া শিখিবার তাৎপর্য এই, যে সৎ স্বভাব ও সৎ চরিত্র হইবে— সুবিবেচনা জন্মিবে ও যে যে বিষয় কর্ম্মে লাগিতে পারে, তাহা ভাল করিয়া শেখা হইবে। এই অভিপ্রায় অনুসারে বালকদিগের শিক্ষা হইলে তাহারা সর্বপ্রকারে ভদ্র হয় ও ঘরে বাহিরে সকল কর্ম্ম ভালরূপে বুঝিতেও পারে— করিতেও পারে। কিন্তু এমত শিক্ষা দিতে হইলে, বাপ মারও যত্ন চাই— শিক্ষকেরও যত্ন চাই। ...বাপ মদে ডুবে থাকিয়া ছেলেকে মদ খেতে মানা করিলে, সে তাহা শুন্‌বে কেন’?
আবেশের মৃত্যুর পরে রাজ্যের এক মন্ত্রী (তিনি কলকাতা শহরের মেয়রও) ফেসবুকে একটি পোস্ট করেছিলেন। সেটি নিয়ে বিস্তর প্রতিক্রিয়া হয়েছিল। এবার সেই পোস্টটির খানিক অংশে চোখ বুলিয়ে নেওয়া যাক— ‘...আবেশ মারা গিয়েছে সেদিন, যেদিন ইংরাজি মাধ্যম স্কুলে পড়া ১২ বা ১৩ বছরের বালক হওয়া সত্ত্বেও বাবা-মা তার হাতে একগুচ্ছ টাকা তুলে দিয়েছে বন্ধুদের সাথে পার্টি করার জন্য... আবেশ মারা গিয়েছে সেদিনই, যেদিন টিউশনের নাম করে ক্লাব রেস্তোরাঁতে ঘুরে রাত করে বাড়ি ফিরলেও মায়ের একগোছা প্রশ্নের সামনে পড়তে হয়নি। আবেশ মারা গিয়েছে সেদিনই, যেদিন রাত জেগে বান্ধবীদের সাথে চ্যাট করার পরও মা তাকে জিজ্ঞাসা করেনি, এত রাত জেগে কী করছিস’? আরও লিখছেন— ‘...জন্মদিনে ওরা নেমন্তন্ন করে না। পার্টি করে। সে পার্টিতে মদ ঢেলে দেয় প্রগতিশীল পরিবারের স্বল্পবাস বান্ধবীরা। সে পার্টিতে মন দেওয়ানেওয়া চলে না। শরীর দেওয়ানেওয়া চলে। তাই নিয়ে মারামারিও হয়। ওসব না হলে সোসাইটিতে বাবা-মায়ের মান পড়ে যায়’। পোস্টটির শেষাংশ— ‘...আধুনিক সমাজ, পারিবারিক শিক্ষার অভাব, মা-বাবার আপাত ব্যস্ততা, স্কুলে নীতিশিক্ষার অভাব, সামাজিক নজরদারির অভাব, তুচ্ছ বিষয়ে রাজনীতির অনুপ্রবেশ মেরে ফেলছে শত শত আবেশকে’।
এবার বলুন, পাঠক, দু’টি পোস্টের ভাষাভঙ্গি ভিন্নমেরুর হলেও অনেক-অনেক মিলও কি নেই? মনে হয় না কি, লেখা দু’টিতে আসলে একই সমস্যা নিয়ে একই উদ্বেগ প্রকাশ করা হয়েছে?
আশ্চর্য যে, লেখা দু’টির মধ্যে দেড়শো বছরেরও বেশি সময়-ব্যবধান ! হ্যাঁ ! এইখানে এসে, পাঠক, আমি মার্জনা চেয়ে নিচ্ছি। কেননা, এ লেখার শুরুতে রহস্য বজায় রাখার জন্য কিঞ্চিৎ অনৃতভাষণ করেছি। ‘পুরনো চালের বাংলা’র যে লেখাটিকে ‘ফেসবুক পোস্ট’ বলেছি, সেটি আসলে টেকচাঁদ ঠাকুর (মানে, প্যারীচাঁদ মিত্র মহাশয়) বিরচিত বাংলাভাষার প্রথম উপন্যাস (মতটি খানিক বিতর্কিত হলেও মোটামুটি স্বীকৃত) ‘আলালের ঘরের দুলাল’ থেকে নেওয়া।
আবারও ‘আলাল’ থেকে খানিকটা তুলে দিচ্ছি— ‘ছেলে একবার বিগ্‌ড়ে উঠ্‌লে আর সুযুত হওয়া ভার। শিশুকাল অবধি যাহাতে মনে সদ্ভাব জন্মে এমত উপায় করা কর্ত্তব্য, তাহা হইলে সেই সকল সদ্ভাব ক্রমে ক্রমে পেকে উঠতে পারে তখন কুকর্ম্মে মন না গিয়া সৎকর্ম্মের প্রতি ইচ্ছা প্রবল হয়, কিন্তু বাল্যকাল কুসঙ্গ অথবা অসদুপদেশ পাইলে বয়সের চঞ্চলতা হেতু সকলই উল্টে যাইবার সম্ভাবনা। অতএব যে পর্য্যন্ত ছেলেবুদ্ধি থাকিবে সে পর্যন্ত নানাপ্রকার সৎ অভ্যাস করান আবশ্যক’।
আবেশের শোকার্ত পরিবারের প্রতি এসব কোনও ইঙ্গিত নয়। ইঙ্গিত করা অনুচিতও। কেননা, একটি কুঁড়ির অকাল ঝরে পড়ার অভিঘাত সামলাতে তার মা এবং পরিবারের অনেক সময় লাগবে। এই মর্মন্তুদ সময়ে নীতিকথা তাঁদের ভাল লাগার কথা নয়।
কিন্তু বাকি সমাজের প্রতি কিছু বলা যেতেই পারে। বলা প্রয়োজনও। যেভাবে এই সমাজ চলছে, তাতে যে কোনওদিন অাবারও কোথাও এরকমই দুর্ঘটনা ঘটে যেতে পারে।  তাই নীতিশিক্ষার প্রয়োজন সমাজ থেকে ফুরিয়ে যায়নি। ফুরিয়ে যায়নি আত্মনিয়ন্ত্রণের শিক্ষার গুরুত্বও।
কোনও কোনও মহল থেকে মহানাগরিকের ফেসবুক পোস্ট নিয়ে তিক্ত কথা বলা হয়েছে। স্বয়ং মেয়রের বক্তব্য— ‘‘বিশেষ কাউকে লক্ষ করে নয়। আলোচনা এবং চর্চা হচ্ছে একটা সামাজিক সমস্যা নিয়ে। বলতে চেয়েছি, অভিজ্ঞতাটা অভ্যাসে পরিণত হয়ে গেলে খারাপ লাগে। কারণ, আমিও অভিভাবক।’’
‘আলালের ঘরের দুলাল’ রচনায় প্যারীচাঁদ বৈদ্যবাটীর এক ধনী পরিবারের কাহিনি বলেছেন। বাবুরামবাবুর পুত্র মতিলাল ছোট থেকেই সৃষ্টিছাড়া। অথচ বাবা-মা তাকে ক্রমশ লাই দিয়ে গিয়েছেন। বিন্দুমাত্র শাসন করেননি। ফলে, অল্প বয়সেই মতিলাল ইয়ারবন্ধু জুটিয়ে নেশা-ভাং করতে অভ্যস্ত হয়ে পড়েছিল। সেই উচ্ছৃঙ্খলতা তার পরবর্তী জীবনে বিপর্যয়ও ডেকে এনেছিল। এহেন মতিলালের চরিত্রাঙ্কন সূত্রেই উপন্যাসটির স্থানে স্থানে নীতিশিক্ষা, পারিবারিক শাসন ও আদর্শের প্রসঙ্গ এসেছে।
আশ্চর্য যে, মতিলালের মতো বিপথগামী ছেলেদের ক্ষেত্রে নীতিশিক্ষা যে জরুরি, প্রকারান্তরে সেই কথাটা আজও স্বীকার করা হয় ! কেননা, শোনা গিয়েছে রাজ্য সরকার ছাত্রছাত্রীদের চরিত্রগঠনে পাঠ্যসূচিকে মাধ্যম করতে চাইছে। শিক্ষা দফতরের সংশ্লিষ্ট বিভাগের সঙ্গে প্রাথমিক কথাবার্তাও শুরু হয়েছে। সরকারের নীতিশিক্ষাদানের এই উদ্যোগও অবশ্য কোনও কোনও মহলে সমালোচিত। কিন্তু সকলেই একবাক্যে মেনে নিয়েছেন, মূল্যবোধ তৈরি হয় পরিবার থেকেই। অর্থাৎ, পাঠ্যক্রম তৈরি করেই হোক বা না-হোক, মূল্যবোধের শিক্ষাটা জরুরি। রাজ্যপালও বলেছেন— ‘‘এখনকার ছেলেমেয়েদের জীবনযাত্রা পশ্চিমের ধ্যানধারণা দ্বারা প্রভাবিত। উপযুক্ত পরিবেশের বাতাবরণ তা তৈরি করে না। আমার মনে হয়, সন্তানদের প্রতি পরিবারের সদস্যদের নজর রাখা উচিত।’’
■ সমস্যা অন্যত্র। ‘আলালে’ বরদাপ্রসাদ বিশ্বাস বলে একটি চরিত্র ছিল। সৎ, আদর্শবাদী, মাটিতে পা-রাখা একজন প্রকৃত শিক্ষিত নীতিনিষ্ঠ মানুষ এই বরদাবাবু। যিনি অনায়াসে তরুণ প্রজন্মের কাছে ‘রোল মডেল’ হতে পারতেন। হয়েছিলেনও। মতিলালের ভাই রামলালই তাঁর সঙ্গগুণে ধন্য হয়েছিলেন ! ইদানীং আমাদের চারপাশে এই বরদাবাবুদেরই আর দেখা যায় না ! থাকলে তাঁদের দেখেও শিখতে পারত নবীন প্রজন্ম !    
  
(উদ্ধৃতির বানান ও যতিচিহ্ন অপরিবর্তিত)